Rata şomajului a fost de 4,7% în noiembrie, date ajustate sezonier, în scădere uşoară faţă de luna octombrie, a anunţat marţi Institutul Naţional de Statistică (INS).

În octombrie, rata şomajului a fost de 4,9%, date ajustate sezonier, în scădere faţă de septembrie, când a fost 5%.

În noiembrie, rata şomajului a scăzut cu 0,2 puncte procentuale faţă de cea înregistrată în luna precedentă, până la 4,7%, date ajustate sezonier, potrivit INS.

De asemenea, rata şomajului la bărbaţi a fost cu 1,9 puncte procentuale mai mare decât la femei.

”Numărul şomerilor (în vârstă de 15-74 ani), estimat pentru luna noiembrie a anului 2017 a fost de 443 mii persoane, în scădere atât faţă de luna precedentă (451 mii persoane), cât şi faţă de aceeaşi lună a anului anterior (492 mii persoane)”, se arată în comunicatul INS.

Pentru persoanele adulte (25-74 ani), rata şomajului a fost estimată la 3,8% pentru luna noiembrie 2017 (4,7% în cazul bărbaţilor şi 2,7% în cel al femeilor).

Numărul şomerilor în vârstă de 25-74 ani reprezenta 74,8% din numărul total al şomerilor estimat pentru luna noiembrie 2017.

Articolul de mai sus este destinat exclusiv informării dumneavoastră personale. Dacă reprezentaţi o instituţie media sau o companie şi doriţi un acord pentru republicarea articolelor noastre, va rugăm să ne trimiteţi un mail pe adresa abonamente@news.ro.